Christian Juhl (EL), 2012-03-02:
Enhedslisten er naturligvis glad for, at finanslovaftalen mellem regeringen og Enhedslisten om en midlertidig forlængelse af dagpengeretten nu bliver en lovmæssig realitet.
Vi glæder os til at få behandlet det.
Det samme gælder også kontanthjælpsmodtageres ret til ferie.
Vi er også glade for, at det er lykkedes at udvide den personkreds, der får glæde af en midlertidig forlængelse.
Jeg skal også sige, at jeg da er personligt glad for, at også borgerlige partier kan se lyset i den her aftale.
Det kunne jo være, at det kunne smitte, sådan at vi kunne begynde at føre en socialpolitik på tværs af blokkene.
Desværre løser den midlertidige forlængelse ikke de problemer, som den tidligere regering støttet af Dansk Folkeparti og De Radikale har skabt med deres forringelser på dagpengeområdet.
Med den forkortede dagpengeperiode, de skærpede genoptjeningskrav og den forkortede periode for supplerende dagpenge kombineret med en langvarig høj arbejdsløshed vil en masse mennesker komme i alvorligt økonomisk uføre, når deres dagpengeperiode udløber i løbet af 2013.
En masse vil miste dagpengene, og en stor del af disse mennesker vil heller ikke være berettiget til kontanthjælp, enten fordi de bor i ejerbolig eller er gift.
Det er et ret stort problem.
Jeg tror, at Venstres ordfører hører godt efter, når jeg siger hver måned.
Det er næsten 25.000 i løbet af et år.
Dertil kommer så dem, der har fået forlænget dagpengeretten med op til ½ år, men som ikke kommer i arbejde i den periode.
Andelen af ledige over 50 år, der er i farezonen, er klart overrepræsenteret.
Desværre er der ikke mange tegn på, at ledigheden falder.
Hvis man kigger på det antal stillinger, som jobnet udbyder, kan man se, at det er stagneret på omkring 20.000 i 2010, mens det i 2007 og 2008 til tider var oppe på 50.000.
Fra november 2008 til november 2011 er antallet af langtidsarbejdsløse, dvs. folk på dagpenge 80 pct. af tiden inden for det seneste år, steget fra 9.000 til 39.000.
Den tidligere regering gjorde mere end blot at forkorte dagpengeperioden med støtte fra Dansk Folkeparti og De Radikale.
Den fordoblede også den periode, man skal være i arbejde, for at genoptjene dagpengeretten.
Det forringer muligheden for at opnå fornyet ret til dagpenge ganske betydeligt, og AK-Samvirke udtrykte det på den måde, at hvis nu man har et klippekort til bussen, sættes prisen op fra 140 kr. til 280 kr., samtidig med at halvdelen af klippene fjernes, så man kun har fem klip for den dobbelte pris.
Det er virkeligheden, og det er det, nogle kalder ansvarlig politik.
Man kan vel gå ud fra, at de to tidligere regeringspartier og Liberal Alliance er uden for rækkevidde rent pædagogisk, når det gælder forståelsen for de arbejdsløses situation.
Men regeringspartierne, S, SF og De Radikale, og også Dansk Folkeparti, der altid fremhæver deres store omsorg for de svage, skylder os et bud på, hvad der skal gøres.
Jeg vil gerne spørge: Vil I være med til at mindske genoptjeningskravet?
Vil I være med til at gøre noget, så den midlertidige forlængelse ikke blot betyder en udsættelse af den sociale katastrofe for mange forsikrede?
Så skal jeg huske at sige, at vi naturligvis kan stemme for lovforslaget.